Xbox (konsool)

Xbox on kuuenda põlvkonna mängukonsool, mille tootjaks on Microsoft. See lasti käibele 5. novembril 2001 Põhja-Ameerikas, 22. veebruaril 2002 Jaapanis ja 14. märtsil 2002 Austraalias ja Euroopas, ning on Xbox 360 eelkäija. Xbox oli Microsofti esimene katse siseneda mängukonsoolide turule. Xbox pidi võistlema konsoolidega Sony PlayStation 2, Sega Dreamcast ja Nintendo GameCube. Integreeritud Xbox Live teenus andis mängijatele võimaluse mängida võrgus.

Xboxi tootmine peatati 2006. aasta viimases kvartalis. Konsooli viimane mäng "Madden NFL 09" lasti välja 2008. aasta augustis. Xboxi garantiiväline toetus lõpetati 2. märtsil 2009. Garantiisiseseid parandusi enam ei tehta ja vigased konsoolid asendatakse Xbox 360-ga. Xbox Live teenuse toetamine lõpetati 15. aprillil 2010.

2009. aastal nimetas IGN Xboxi 25 aegade parima konsooli seas 11. kohale.

Ajalugu

Xbox oli Microsofti esimene toode, mis sisenes videomängude turule pärast koostöö tegemist Segaga Windows CE operatsioonisüsteemi portimisel Dreamcasti konsoolile. Xboxi esimese väljaande töötas välja väike Microsofti tiim, nende seas ka mängude arendaja Seamus Blackley. Microsoft viivitas korduvalt konsooli väljalaskmisega. Esmakordselt mainiti seda 1999. aasta lõpus intervjuus Microsofti tolleaegse tegevdirektori Bill Gatesiga. Gates väitis, et mängu/multimeedia vahend on uute aegade meedia konvergentsi jaoks ülimalt vajalik, mida kinnitas ka Microsofti pressiväljaanne. Kui Bill Gates tutvustas Xboxi mänguarendajate konverentsil 2000. aastal, avaldas kuulajaskonnale muljet eelkõige konsooli tehnoloogia. Gatesi teadaande ajal oli Sega Dreamcasti populaarsus vähenemas ja Sony PlayStation 2 polnud veel Jaapanist kaugemale levinud.

Riistvara

Xbox oli esimene videomängukonsool, millel oli sisseehitatud kõvaketas, mida kasutati põhiliselt mängusalvestiste ja Xbox Live’i kaudu allalaaditud informatsiooni talletamiseks. Tänu kõvakettale polnud Xboxil vaja eraldi mälukaarti. Xboxi kasutaja sai kõvakettale rippida ka muusikat tavalistelt audio CD-delt ja neid lugusid sai omakorda kasutada mängudes taustamuusikana.

Xbox oli esimene konsool, millel oli ka Dolby Interactive Content-Encoding Technology, mis tegi võimalikus reaalajas Dolby Digital kodeerimise mängukonsoolides. Varasemad mängukonsoolid kasutasid vaid Dolby Digital 5.1’te "vahelõikude" esitamiseks.

Xbox põhineb tavalisel PC riistvaral ja on palju suurem ja raskem kui konkurentide konsoolid. See on põhiliselt tänu suurele DVD-ROM seadmele ja standard-suuruses 3,5-tollisele kõvakettale. Xboxil oli algataja ka turvauuendustele, nagu näiteks breakaway kaablid, mis vältisid puldi juhtmega konsooli maha tõmbamist pinnalt, kus see asus. 
Tehti ka mitmeid sisemisi raudvara täiendusi, et takistada modifitseerimist, vähendada tootmiskulutusi ja muuta DVD-ROMi draiv usaldusväärsemaks (algselt esines mõnedel konsoolidel DVD-ketta lugemisega probleeme Thomsoni DVD-ROMi draivi tõttu). Hiljem võis seadmetel, mis kasutasid Thomson TGM-600 DVD-ROM ja Philips VAD6011 DVD-ROM draive, esineda vigu uuemate ketaste lugemisega või peatus konsooli töö veateatega, mis tavaliselt tähendas PIO/DMA tuvastamise viga. Neid vigaseid konsoole garantii ei asendanud.

Operatsioonisüsteem

Xboxil on eriline operatsioonisüsteem, mis algul arvati olevat modifitseeritud versioon Windows 2000 kernelist . See paljastab APId, mis on sarnased APIdele, mis leiduvad Microsoft Windowsis, nagu näiteks DirectX 8.1.

Sandy Duncan, endine Euroopa Xboxi asepresident, väidab aga, et "Xboxi Kernel põhineb Windows NT süsteemil ..., aga see oli ainult umbes 150 000 rida koodi ...". Xboxi süsteemi tarkvara võib põhineda Windows NT versioonil, mida kasutati Windows 2000 tegemisel.

Xboxi kasutajaliidest nimetatakse Xbox Dashboardiks. Selle põhifunktsioonide alla kuuluvad meedia pleier, mida saab kasutada muusika kuulamiseks CD-de pealt, muusika rippimiseks Xboxi sisse ehitatud kõvakettale ja muusika mängimiseks, mis on juba kõvakettale salvestatud; mängusalvestiste, muusika ja Xbox Live'i kaudu allalaaditud teenuste haldamiseks; ja lubab Xbox LIVE'i kasutajatel sisse logida oma kontole. Xboxi Dashboard on ainult siis saadaval kui kasutaja ei vaata filmi ega mängi mingit mängu. Põhiliselt on taustavärvides kasutuses must värv ja erinevad rohekad toonid, nagu logol. Aastal 2001, kui Xbox turule tuli ei olnud LIVE süsteem veel kasutusvalmis, seetõttu polnud Dashboardi LIVE teenused veel saadaval.

LIVE teenused muutusid kasutuskõlblikuks alles aastal 2002, aga nendele ligipääsemiseks pidid kasutajad ostma endale Xbox LIVE alguskomplekti, mis sisaldas mikrofoniga kõrvaklappe, LIVE teenuse tellimust ja täiendust Xboxile. Sellel ajal kui Microsoft veel Xboxi toetas, läbis Dashboard mitmeid uuendusi, et vähendada sohitegijate arvu ja lisada uusi teenuseid.

Xbox Live

15. novembril 2002 lasi Microsoft käiku Xbox Live võrgus mängimise teenuse, andes võimaluse selle kasutajatel mängida mänge teiste kasutajatega üle maailma ja uuendusi alla laadida otse konsooli kõvakettale. Võrguteenus toimib ainult lairiba Interneti-ühendusega. Kaks kuud pärast Xbox Live'i käikulaskmist oli sellel juba umbes 250 000 kasutajat. 2004. aasta juulis teatas Microsoft, et LIVE teenus on jõudnud miljoni kasutajani. 2005. aasta juulis kahe miljonini ja 2007. aasta juulis oli LIVE teenusel üle kolme miljoni kasutaja. 2009. aasta maiks oli aktiivsete kasutajate arv paisunud 20 miljonini. 5. veebruaril 2010 teatas Marc Whitten gamerscoreblog'i kaudu, et Xbox Live'i toetus Xboxi mängudele katkestatakse 15. aprillil 2010. Teenused peatati plaanikohaselt, aga 20-liikmeline mängijate grupp jätkas mängimist umbes kuu aega pärast seda, lihtsalt jättes oma konsoolid ühendusse mänguga "Halo 2". APACHE N4SIR oli viimane originaal Xbox Live teenuse kasutaja ja katkestas lõpuks oma ühenduse 11.05.2010 kell 01:58 EDT (UTC-4).

Mängud

Xbox lasti Põhja Ameerikas käibele 15. novembril 2001. Xboxi edukaim mäng oli "Halo: Combat Evolved", mis sai kiitust ka kriitikutelt. Selle järg "Halo 2" on maailmas enim müüdud Xboxi mäng. Kuigi turule toodi mitmeid populaarseid mänge teiste tootjate poolt, nagu näiteks "NFL Fever 2002", "Project Gotham Racing", ja "Dead or Alive 3", oli Xboxi maine alguses kahjustatud "Azurik: Rise of Perathia" ja mitmete muude Microsofti loodud ja toodetud mängude poolt.

Aastatel 2002 ja 2003 andsid mitmed mängud Xboxile võimaluse tõestada tema erinevust Playstation 2 konsoolist. Xbox Live võrgu teenus aktiveerus 2002. aasta lõpus. Koos sellega ilmusid ka mängud "MotoGP", "MechAssault" ja "Tom Clancy's Ghost Recon". Turule toodi ka mitmed hiljem ülimalt populaarseks ja kriitikute poolt kiita saanud mängud, nagu näiteks "Tom Clancy's Splinter Cell", "Ninja Gaiden" ja LucasArtsi "Star Wars: Knights of the Old Republic". Take-Two Interactive'i eksklusiivne kokkulepe Sonyga lubas "Grand Theft Auto III" ja selle järjed tuua ka Xboxi konsoolile.

Vaata ka
 Xbox One

Viited

Mängukonsoolid
Microsoft
Xbox